Kada je ozloglašeni izmišljeni lik, Keri Vajt,
ostavila školsku matursku salu u plamenu
i raširila strah svojim gradom,
oslonila se na svoju moć telekineze,
sposobnosti da pomera predmete samo pomoću uma.
Ali, dok je Keri samo film zasnovan na knjizi fikcije,
verovanje u telekinezu uopšte nije fikcija.
Vekovima, ljudi su tvrdili da imaju moć
da kontrolišu kretanje predmeta koristeći samo svoj um.
Levitacija, otvaranje vrata i savijanje kašika
su sve zanimljivi primeri.
Pojavljuje se u Matriksu kad Neo zaustavi metak u vazduhu,
i takođe je veština koju je Joda usavršio.
Ali, da li je telekineza stvarna
ili samo izmišljena kao i Keri, Joda i Neo?
Da bismo to ispitali, treba da pogledamo tvrdnje o telekinezi
očima nauke, koristeći naučni metod.
Telekineza je deo discipline zvane parapsihologija,
u kojoj istraživači izučavaju parapsihološke fenomene.
Parapsiholozi je smatraju za nauku,
ali ostali naučnici se ne slažu.
Da počnemo sa nekoliko osnovnih zapažanja.
Zapažanje br. 1:
Iako ima mnogo anegdota o telekinezi,
nema naučnog dokaza da ona postoji;
nema istraživanja, sprovedenog naučnim metodom
i ponovljenog u laboratorijskim uslovima, koje pokazuje da je stvarna.
30-tih godina 20. veka, takozvani otac parapsihologije, Džozef Benks Rajn,
proverio je u laboratoriji da li ljudi mogu da koriste telekinezu
da okrenu kockice na željeni broj.
Ali posle toga, naučnici nisu mogli da ponove njegove rezultate,
a pošto je ponavljanje ključno za dokaz ideje,
to je bio problem.
Pored naučnika,
postoje nebrojeni samoproklamovani telekinetičari,
ali svi su razotkriveni kao prevaranti,
ili nisu mogli da rade u uslovima gde nisu imali potpunu kontrolu,
što govori da manipulišu situacijom da bi dobili rezultate koje žele.
Danas čak postoje velike novčane nagrade od mnogih organizacija
za onoga ko uspe da dokaže
da su parapsihološke moći, kao što je telekineza, stvarne.
Ali još se niko nije obogatio od toga.
Zapažanje br. 2:
Kada ispitujemo telekinezu,
ne postoji saglasnost oko toga šta se tačno meri.
Možda moćni "Joda" talasi?
Pošto se niko ne slaže, teško je primeniti istraživački standard,
nešto što je potrebno u svim drugim naukama
da bi se proverila validnost ideja.
Zapažanje br. 3:
Smisao nauke je da otkrije nepoznato,
i u istoriji naučnog istraživanja
definitivno se desilo
da su se nova otkrića kosila sa već utvrđenom naukom,
i da su čak srušila čitave naučne grane.
Takva otkrića moraju se dokazati naročito pažljivo
da bi odbila skepticizam.
U slučaju telekineze,
ideja se kosi sa utvrđenom naukom,
ali joj nedostaju snažni dokazi.
Naš univerzum kontrolišu i objašnjavaju zakoni fizike,
a jedan od tih zakona kaže nam da moždani talasi
ne mogu da upravljaju predmetima,
jer nisu toliko jaki, niti imaju toliki domet
da bi uticali na bilo šta izvan naših lobanja.
Fizika takođe kaže da jedine sile koje mogu da utiču na predmete izdaleka
jesu magnetna i gravitaciona.
Verovatno najbliža stvar telekinezi koju nauka može da objasni
je korišćenje misli za kontrolu robotske ruke.
U mozak pacijenata sa moždanim udarom koji ne mogu da se kreću
istraživači mogu da ugrade tanke žice u regiju koja upravlja pokretom
i onda obuče pacijenta da se fokusira na pomeranje robotske ruke
koja se ponaša kao produžetak njihovog uma, i to funkcioniše.
To je neverovatno, ali nije telekineza.
Misli pacijenta nisu samo nejasne, nemerljive stvari.
To su merljivi moždani signali,
preneseni žicama do robota.
Nauka može da izmeri, proveri i objasni pokret,
i tako smo pokazali da je ova vrsta kontrole umom stvarna.
Nauka je spor proces akumuliranja dokaza
koji idu u prilog ideji ili je opovrgavaju.
Kada složimo dokaze
možemo da vidimo koja kula je najviša,
i u slučaju telekineze, kula ne pokazuje da postoji.
Neki kažu da se ovaj mistični fenomen ne uklapa u granice nauke,
i to je u redu.
Ali onda telekineza postaje stvar čisto ličnog ubeđenja.
Ako nešto ne može biti procenjeno naučno,
onda se to ne može ni opisati kao nauka.
Tako da rezultati našeg istraživanja
otkrivaju da koliko god možda želimo da verujemo
da je sila stvarno u nama,
dokazi za telekinezu ostaju slabi.
Izvinite Neo, Keri i Joda.
Vaše veštine su impresivne, ali za sada, pripadaju bioskopima.